Svrček, Miloš, poslanec NR SR (2022-09-30):
Ďakujem pekne za slovo, pán predsedajúci. Vážený pán minister, vážené kolegyne, kolegovia, v súvislosti s týmto vládnym návrhom zákona sa predkladá aj pozmeňujúci a doplňujúci návrh. Ja by som to v krátkosti odôvodnil, že čo je účelom predloženia pozmeňujúceho návrhu. Upravujeme v ňom aj spôsob zabezpečenia predvádzania obvineného pred iné orgány. Na rozdiel od orgánov taxatívne uvedených v tých jednotlivých ustanoveniach, ktoré sú v tomto návrhu, na ktorých vstup do ústavu a predvedenie obvineného v ústave zákon nevyžadoval a nevyžaduje žiadne povolenie alebo súhlas u iných, citujem: „iných osôb“. Bolo potrebné, aby bez ohľadu na dôvody väzby rozhodoval a súhlas udeľoval výlučne orgán činný v trestnom konaní alebo súd. Navrhovaná právna úprava preto mení tento mení tento stav, pričom vychádza z postupu aplikovaného aj pri uplatňovaní iných práv obvinených, napríklad telefonovanie alebo korešpondenciu, ktorých realizácia si vyžaduje súhlas alebo kontrolu orgánu činného v trestnom konaní, alebo súdu len v prípade obvineného v kolúznej väzbe. Obdobne sa teda navrhuje postupovať aj v prípade predvedenia obvineného pred iné osoby v kolúznej väzbe. V prípade ostatných obvinených sa kompetencia deleguje na riaditeľa ústavu. Taktiež sa logicky precizuje možný odklon od postupu pri predvedení obvineného inak, ako je uvedené v zákone, a to nie vo vzťahu k súhlasu s predvedením, ale k spôsobu realizácie predvedenia. Navrhované znenie tohto pozmeňujúceho návrhu taktiež odčleňuje advokáta a notára od iných osôb a stanovuje im osobitné postavenie pri predvedení obvineného v ústave. Kým doterajšia právna úprava v prípade obvineného bez ohľadu na dôvody väzby podmieňovala jeho predvedenie pred advokáta alebo notára vždy s predchádzajúcim súhlasom orgánu činného v trestnom konaní alebo súdu, navrhované znenie takýchto súhlas nevyžaduje, a to ani v prípade obvineného v kolúznej väzbe. Dáva však možnosť orgánu činného v trestnom konaní alebo súdu, aby si mohol vyhradiť svoju prítomnosť pri úkone. Zároveň s cieľom ochrany práv a iných oprávnených záujmov obvineného sa takýto úkon uskutoční aj vtedy, ak sa aj napriek vopred stanovenej podmienky orgán činný v trestnom konaní alebo súd na samostatný úkon nedostavia. Samotné znenie pozmeňujúceho návrhu teda predkladám v tomto znení. Predkladám teda pozmeňujúci a doplňujúci návrh poslancov Národnej rady Slovenskej republiky Miloša Svrčeka, Michala Luciaka, Kataríny Hatrákovej a Milana Vetráka k vládnemu návrhu zákona, ktorým sa mení a dopĺňa zákon č. 221/2006 Z. z. o výkone väzby v znení neskorších predpisov (tlač 1035). 1. V čl. I sa pred prvý bod vkladá nový bod 1, ktorý znie: 1. V § 4 sa číslo „5“, nahrádza číslom „6“. Nasledujúce body sa primerane prečíslujú. 2. V čl. I bod 7 § 7 ods. 5 sa slová „K umiestneniu obvineného podľa predchádzajúcej vety, ktoré presahuje osem hodín, je potrebný súhlas lekára“ nahrádzajú slovami „Najneskôr po ukončení umiestnenia podľa predchádzajúcej vety a vždy, ak toto umiestnenie trvá viac ako osem hodín, je obvinený podrobený zdravotnej prehliadke.“ 3. V čl. I bod 10 znie: „10. V § 9 ods. 1 druhej vete sa za slovo „súhlase“ vkladajú slová „riaditeľa ústavu a v prípade obvineného v kolúznej väzbe po súhlase“ a za slovom „súdu“ sa vypúšťa čiarka a slová „ak tento zákon neustanovuje inak“. 4. V čl. I sa za bod 10 vkladá nový bod 11, ktorý znie: 11. V § 9 sa za odsek 1 vkladá nový odsek 2, ktorý znie: „(2) Príslušník zboru predvedie obvineného v ústave pred advokáta alebo notára na základe ich žiadosti. V prípade obvineného v kolúznej väzbe si môže príslušný orgán činný v trestnom konaní alebo súd vyhradiť svoju prítomnosť pri úkone obvineného s advokátom alebo notárom. Ak sa orgán činný v trestnom konaní alebo súd, ktorý si vyhradil prítomnosť, na úkon nedostaví, úkon sa uskutoční aj bez jeho prítomnosti.“ Doterajšie odseky 2 až 7 sa označujú ako odseky 3 až 8. Nasledujúce body sa primerane prečíslujú. 5. V čl. I bod 11 znie: 11. V § 9 ods. 3 sa za slová „zabezpečí, aby“ vkladá slovo „ním“ a bodka na konci sa nahrádza čiarkou a pripájajú sa tieto slová: „ak tento zákon neustanovuje inak.“ 6. V čl. I sa za bod 11 vkladá nový bod 12, ktorý znie: 12. V § 9 ods. 6 a 7 sa slová „3 a 4“ nahrádzajú slovami „4 a 5“. Nasledujúce body sa primerane prečíslujú. 7. V čl. I bod 12 § 9 ods. 8 sa v úvodnej vete slová „odsekom 8“ nahrádzajú slovami „odsekom 9“ a v texte ustanovenia sa označenie odseku „(8)“ sa nahrádza označením odseku „(9)“. 8. V čl. I bod 21 § 17 ods. 1 sa za slová „podľa odseku 3“ vkladajú slová „zdravotnícku pomôcku“. 9. V čl. I bod 24 § 18 ods. 3 sa vypúšťa druhá veta. 10. V čl. I sa vypúšťa bod 39. Nasledujúce body sa primerane prečíslujú. 11. V čl. I bod 49 (§ 32 ods. 3) sa slovo „Výška“ nahrádza slovami „Základná výška“. 12. V čl. I sa za bod 54 vkladá nový bod 55, ktorý znie: 55. V § 40a ods. 3 sa na konci pripája táto veta: „Pri rozhodovaní o uložení disciplinárneho trestu za porušenie zákazu podľa § 30 ods. 2 písm. d) zákona sa prihliada na psychický stav obvineného v čase spáchania disciplinárneho previnenia, pričom sa k disciplinárnemu konaniu a uloženiu disciplinárneho trestu sa vyjadruje psychológ alebo lekár.“ Nasledujúce body sa primerane prečíslujú. 13. V čl. I bod 57 § 40c ods. 1 sa slová „pracovník a psychológ“ nahrádzajú slovami „pracovník alebo psychológ“. 14. V čl. I sa za bod 68 vkladá nový bod 69, ktorý znie: 69. V § 54 ods. 3 písm. d) sa číslo „4“ nahrádza číslom „5“. Nasledujúce body sa primerane prečíslujú. 15. V čl. I bod 92 znie: 92. § 63 sa dopĺňa odsekmi 3 a 4, ktoré znejú: „(3) Zbor je oprávnený na účely spracúvania osobných údajov o obvinenom podľa odseku 1 vyžiadať si odpis registra trestov. (4) Na účely spracúvania osobných údajov podľa odseku 1, na účely konania vo veciach súvisiacich s výkonom väzby a na správne vykonávanie odvodov a zrážok z pracovnej odmeny obvineného je zbor oprávnený získavať a používať údaje evidované v informačných systémoch verejnej správy prostredníctvom elektronickej komunikácie.“ 16. V čl. I sa za bod 93 vkladá nový bod 94, ktorý znie: 94. V § 66 písm. e) sa na konci pripájajú tieto slová: „pracovnej odmene a podmienkach jej poskytovania“. Nasledujúce body sa primerane prečíslujú. 17. Čl. I sa dopĺňa bodmi 96 a 97, ktoré znejú: 96. Za § 69 sa vkladá § 69a, ktorý vrátane nadpisu znie: „§ 69a Transpozičné ustanovenie Týmto zákonom sa preberajú právne záväzné akty Európskej únie uvedené v prílohe.“ 97. Príloha vrátane nadpisu znie: „Príloha k zákonu č..../2022 Z. z. ZOZNAM PREBERANÝCH PRÁVNE ZÁVÄZNÝCH AKTOV EURÓPSKEJ ÚNIE Smernica Európskeho parlamentu a Rady (EÚ) 2016/800 z 11. mája 2016 o procesných zárukách pre deti, ktoré sú podozrivými alebo obvinenými osobami v trestnom konaní (Ú. v. EÚ L 132, 21. mája 2016).“ Toľko znenie pozmeňujúceho návrhu. Ďakujem pekne.